หุ้นเอเชียเขียวสลับแดง นลท.ยังจับตาความสัมพันธ์ “จีน-สหรัฐฯ” ใกล้ชิด
หุ้นเอเชียเขียวสลับแดง นลท.ยังจับตาความสัมพันธ์ “จีน-สหรัฐฯ” ใกล้ชิด
25 พ.ค. 2563

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ อย่างไรก็ดี นักลงทุนยังคงจับตาความสัมพันธ์ระหว่างจีนกับสหรัฐอย่างใกล้ชิด โดยล่าสุดนายหวัง อี้ รัฐมนตรีต่างประเทศของจีน กล่าวขณะแถลงข่าวนอกรอบการประชุมสภาประชาชนแห่งชาติจีน (NPC) หรือ “ฉวนกั๋วเหรินต้า” ชุดที่ 13 ครั้งที่ 3 ว่า ฮ่องกงเป็นกิจการภายในของจีน และต้องไม่มีการแทรกแซงจากภายนอก
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 20,653.41 จุด เพิ่มขึ้น 265.25 จุด, +1.30%
ดัชนี SSE Composite ตลาดหุ้นจีนเปิดวันนี้ที่ 2,816.24 จุด เพิ่มขึ้น 2.47 จุด, +0.09%
ดัชนี HSI ตลาดหุ้นฮ่องกงเปิดวันนี้ที่ 22,725.70 จุด ลดลง 204.44 จุด, -0.89%
ดัชนี TAIEX ตลาดหุ้นไต้หวันเปิดวันนี้ที่ 10,812.94 จุด เพิ่มขึ้น 1.79 จุด, +0.02%
ดัชนี KOSPI ตลาดหุ้นเกาหลีใต้เปิดวันนี้ที่ 1,980.51 จุด เพิ่มขึ้น 10.38 จุด, +0.53%
ตลาดหุ้นสิงคโปร์ ตลาดหุ้นมาเลเซีย และตลาดหุ้นฟิลิปปินส์ ปิดทำการวันนี้เนื่องในเทศกาลฮารีรายออีฏิ้ลฟิตริ
ทั้งนี้ ความสัมพันธ์จีน-สหรัฐ ตึงเครียดมากขึ้นหลังจากที่นายหวัง เฉิน รองประธานคณะกรรมาธิการประจำสภาประชาชนแห่งชาติจีน (NPC) ได้เสนอกฎหมายใหม่เมื่อวันศุกร์ (22 พ.ค.) ที่ระบุให้ฮ่องกงต้องดำเนินการบังคับใช้กฎหมายความมั่นคงแห่งชาติโดยเร็ว ภายใต้รัฐธรรมนูญฉบับย่อซึ่งเป็นกฎหมายพื้นฐานของฮ่องกง
โดยกฎหมายใหม่ดังกล่าวจะให้อำนาจรัฐสภาของจีนในการจัดทำกรอบกฎหมายและบังคับใช้กลไกทางกฎหมายเพื่อป้องกันและลงโทษการกบฎ การก่อการร้าย การแบ่งแยกดินแดน และการแทรกแซงของต่างชาติ หรือการกระทำใด ๆ ที่เป็นอันตรายร้ายแรงต่อความมั่นคงของชาติ
ขณะที่ก่อนหน้านี้ ประธานาธิบดีโดนัลด์ ทรัมป์ ของสหรัฐ ได้ออกมาเตือนว่าสหรัฐจะตอบโต้จีน หากจีนใช้มาตรการเพื่อจัดการกับผู้ประท้วงและจำกัดการเคลื่อนไหวตามระบอบประชาธิปไตยในฮ่องกง